CELEX: 62022TN0181
Language: et
Date: 2022-04-06 00:00:00
Title: Kohtuasi T-181/22: 6. aprillil 2022 esitatud hagi – Pharol versus komisjon

30.5.2022   
            
            
               ET
            
            
               Euroopa Liidu Teataja
            
            
               C 213/42
            
         
      6. aprillil 2022 esitatud hagi – Pharol versus komisjon
      (Kohtuasi T-181/22)
      (2022/C 213/59)
      Kohtumenetluse keel: portugali
      
         Pooled
      
      
         Hageja: Pharol, SGPS, SA (Lissabon, Portugal) (esindajad: advokaadid N. Mimoso Ruiz ja L. Bettencourt Nunes)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tunnustada hageja põhjendatud huvi ELTL artikli 263 alusel käesoleva tühistamishagi esitamiseks;
               
            
                  —
               
               
                  tunnistada käesolev tühistamishagi õiguspäraseks ja vastuvõetavaks ELTL artikli 263 alusel;
               
            
                  —
               
               
                  tühistada ELTL artikli 264 alusel 25. jaanuari 2022. aasta otsus C(2022) 324 final, millega muudetakse 23. jaanuari 2013. aasta otsust C(2013) 306 final Euroopa Liidu toimimise lepingu artiklis 101 sätestatud menetluse kohta (AT.39839 – Telefónica ja Portugal Telecom);
               
            
                  —
               
               
                  teise võimalusena ja samuti ELTL artikli 264 alusel vähendada osutatud põhjustel hagejale vaidlustatud otsuse artiklis 1 määratud trahvi;
               
            
                  —
               
               
                  mõista kohtukulud ja hagejale tekkinud kulud välja Euroopa Komisjonilt.
               
            
         Väited ja peamised argumendid
      
      Hagi põhjendamiseks esitab hageja kolm väidet.
      
                  1.
               
               
                  Esimene väide, et eiratud on Üldkohtu otsuses sisalduvaid faktilisi ja õiguslikke asjaolusid. Hageja väidab, et 25. jaanuari 2022. aasta otsus C(2022) 324 final, millega muudetakse 23. jaanuari 2013. aasta otsust C(2013) 306 final Euroopa Liidu toimimise lepingu artiklis 101 sätestatud menetluse kohta (AT.39839 – Telefónica ja Portugal Telecom), kujutab endast konkurentsikeelu uut tõlgendust, millest tulenevalt on eiratud Üldkohtu otsuse faktilisi ja õiguslikke hinnanguid ja seadusjõudu, mistõttu tuleb vaidlustatud otsus tühistada.
               
            
                  2.
               
               
                  Teine väide, et rikutud on olulisi menetlusnorme ja Pharoli kaitseõigusi, kuna komisjon ei saatnud vastuväiteteatist. Hageja väidab, et kuna konkurentsikeelule anti uus tõlgendus, mis puudutab hinnanguid rikkumise ulatuse kohta, oleks komisjon pidanud saatma uue vastuväiteteatise, mistõttu on ta rikkunud olulisi menetlusnorme ja hageja kaitseõigusi, mis põhjendavad vaidlustatud otsuse tühistamist.
               
            
                  3.
               
               
                  Kolmas väide, et rikkumisega seotud müügi väärtuse kindlaksmääramisel on tehtud viga. Täpsemalt väidab hageja, et potentsiaalse konkurentsi olemasolu analüüsimisel selleks, et teha täpselt kindlaks rikkumisega otseselt või kaudselt seotud müük, on esmatähtis tegelik võimalus asjaomasele turule siseneda, st turule sisenemise ületamatute tõkete puudumine, ning kui see võimalus on, siis ettevõtja tegelike ja konkreetsete võimaluste olemasolu igale turule siseneda, ilma et piisaks sellest, et komisjon tuvastab vaidlustatud otsuses – vääralt – ületamatute tõkete puudumise.